Matayo 21
Yecu odonyo i Jerucalem calo kabaka
(Marako 11.1-11; Luka 19.28-40; Jon 12.12-19)
1I kare ma doŋ gicok o i Jerucalem, gubino i Betepage, i kor got Jeituni. Ci Yecu ooro lupwonnyene aryo, 2ocikogi ni, “Wucit i gaŋ ma tye i nyimwu. Cutcut wubinoŋo kana ma gitweyo, tye gin ki latinne; wugonygi ci wukelgi bota. 3Ka ce dano mo biwaco lok mo botwu, wubidokke iye ni ‘Rwot aye mitogi’, ci en bicwalogi kany oyotoyot.” 4Man otimme wek lok ma yam lanebi oloko ocobbe kakare ni,
5-“Wuwac bot jo Cion ni,
Nen ka kabakawu bino botwu,
kun obedo i wi kana ki mwolo,
i wi latin kana.”
6Lupwonnye gucito gutimo kit macalo Yecu ocikogi kwede-ni, 7gukelo kana ki latinne, gupeto boŋŋigi i kome ka doŋ Yecu obedo i wiye. 8Jo mapol i kin lwak gupeto boŋŋigi i dye yo, ki jo mogo gutoŋo jaŋ yadi gupeto i dye yo. 9-Ci jo ma gutelo yo ki jo ma gulubo kore gudaŋŋe ni,
“Ojana, wupak Lakwar Daudi!
Lubaŋa omi gum i kom ŋat ma bino
i nyiŋ Rwot!
Ojana malo i wi polo!”
10Ka doŋ odonyo i Jerucalem ci gaŋ ducu otugge woko pire, kun dano giwacci, “Man aŋa?” 11Lwak gugamo ni “Man aye lanebi Yecu ma oa ki i Najaret me Galilaya.”
Yecu olonyo ot pa Lubana
(Marako 11.15-19; Luka 19.45-48; Jon 2.13-22)
12Yecu odonyo i ot pa Lubaŋa, ci oryemo jo ducu ma onoŋo gicato wil ki ma giwilo jami i ot pa Lubaŋa. Oryebo meja pa lulok cente, ki kom pa lucat amam. 13-Ci owaco botgi ni, “Gicoyo ni, ‘Oda gibilwoŋo ni ot me lega’; ento wun wuloko odoko boro pa luyak.”
14Lutowaŋ ki luŋolo gubino bote i ot pa Lubaŋa ci en ocaŋogi. 15Ento i kare ma ajwagi madito pa Lubaŋa ki lupwony-cik guneno gin me aura ma en otiyo, ki litino ma daŋŋe i ot pa Lubaŋa kun giwaco ni, “Ojana, wupak Lakwar Daudi!” man omiyo kiniga omakogi matek. 16-Gupenye ni, “Iwinyo gin ma jo-nu tye ka wacone?” Yecu ogamo ni, “Awinyo. Yam pe wukwano ni,
‘Wer ma litino lukere ki litino ma pud
dot giwero me paki ber atika’?” 17Lacen owekogi, oa ki i gaŋ ocito i Betania ci obuto kunnu.
Yecu oceno yat oduro
(Marako 11.12-14, 20-26)
18Odiko ma en doŋ dok i Jerucalem, kec oneke. 19Ka oneno yat oduro mo i ŋet yo, ci oŋak i tere, pe onoŋo iye gin mo, ento onoŋo pote keken. Yecu owaco bot yat oduro-nu ni, “Pe dok ibinyako nyigi matwal.” Cutcut oduro meno otugi tal woko. 20Ka lupwonnye guneno ci guuro twatwal, kun giwacci, “Yat oduro-ni dok otugi two woko niŋniŋ?” 21-Yecu odok iye botgi ni, “Ada awaco botwu ni, ka onoŋo wutye ki niye, kun pe wukalo akala, onoŋo pe wutwero timo gin ma otimme i kom oduro-ni keken, ento kadi bed wuwac ki got man ni, ‘Mukke wek itiŋŋe ipot wa i nam’, ci bitimme bene. 22Gin ducu ma wupenyo i legawu, wubinoŋo, ka ce wutye ki niye.”
Gipenyo kit twer pa Yecu
(Marako 11.27-33; Luka 20.1-8)
23I kare ma Yecu odonyo i ot pa Lubaŋa, ci ajwagi madito pa Lubaŋa ki ludoŋo pa lwak gubino bote ma onoŋo en tye ka pwony, gupenye ni, “Twer mene mumiyo itimo gin magi, dok aŋa ma omiyoni twero meno?” 24Yecu ogamo doggi ni, “An bene abipenyowu ki peny acel; ka ce wudokka iye, ci doŋ abitito botwu gin mumiyo atimo gin magi. 25Batija pa Jon twerone oa ki kwene? Oa ki i polo nyo ki bot dano?” Ci gucako pyem i kingi kekengi kun giwacci, “Ka wawacci, ‘Twer man oa ki i polo’, ci en bipenyowa ni, ‘Piŋo kono onoŋo pe wuye en?’ 26Ento ka ce wawacci, ‘Oa ki bot dano’, walworo lwak; pien gin ducu giŋeyo maber ni Jon aye lanebi atika.” 27Mumiyo gudok iye bot Yecu ni, “Pe waŋeyo.” Yecu bene owaco botgi ni, “An bene pe abitito kit twer mumiyo atiyo gin magi.
Carolok i kom awobe aryo
28“Wutamo aŋo? Laco mo onoŋo yam tye ki awobene aryo. Oa ocito bot latin mukwoŋo, owacce ni, ‘Latinna, tin cit ka tic i poto olok.’ 29Latin-nu ogamo ni, ‘Pe abicito’, ento lacen oŋut ci ocito ka tic i poto olok. 30Laco-nu dok oa ocito bot latinne me aryo ci owacce lok ma rom ki maca; ci wode odok iye ni, ‘Ladit, abicito’; ento pe omedo ki cito. 31I kin awobe aryo-nu aŋa ma otiyo gin ma onoŋo wonne mito?” Gudokke iye ni, “Latin mukwoŋo.” Yecu owaco botgi ni, “Ada awaco botwu ni, lujog-mucoro ki mon ma malaya bikwoŋo donyo i ker pa Lubaŋa ati botwu. 32-Pien Jon yam obino botwu kun lubo yo me kit ma atir, ento wun wukwero ye en woko; ento lujogmucoro ki mon ma malaya guye en. Dok bene kadi bed wuneno gin mutimme, lacen pe wuŋut, dok pe wuye en.
Carolok i kom poto olok ki lupur
(Marako 12.1-12; Luka 20.9-19)
33“Koŋ dok wuwiny carolok mukene. Yam tye dano mo ma opito olok i potone, ci orumo woko ducu ki cel, ka okwinyo iye bur me biyo pige, ogero iye lubele, oweko bot lupur, ci ocito woko i lobo mukene. 34Ka kare me pwono nyig olok doŋ onyiko cok, ci ocwalo luticce bot lupur ka kelo nyig olokke. 35Lupur gumako luticce, gugoyo ŋat acel, ki ŋat acel guneko woko, ki mukene gucelo woko ki got. 36En dok ocwalo lutic mukene mapol, ma gikato jo mukwoŋo ca, jo-nu bene gitimogi ki kit tim acel ma gitimo i kom lutic mukwoŋo ca. 37Lacen doŋ en ocwalo wode kikome botgi, kun waco ni, ‘Gibiworo woda.’ 38Ento ka lupur guneno wode, gucako lok kekengi ni, ‘Man aye doŋ lale lim; wubin waneke woko, wek lim ma en bileyo-ni obed mewa.’ 39Ci gumake gubole woko ki i poto olok, ka guneke woko. 40Pi meno ka won poto olok obino, bitimo lupur niŋniŋ?” 41Ci gugamo ni, “En bineko lupur woko ki kit nek marac atika, ci miyo poto olok woko bot lupur mukene ma gitwero miye nyig olok ka karene oromo.”
42Yecu ogamo doggi ni, “Yam pe wukwano lok ma gicoyo i ginacoya ni,
‘Got ma lugedo gukwero-ni
en aye odoko got madit ma i twok ot;
man Rwot aye ma otiyo,
obedo botwa lok me aura’?
43Pi meno awaco botwu ni, gibikwanyo ker pa Lubaŋa woko ki botwu, ci gimiyo bot rok ma binyako nyig ma mitte iye kikome.” 44[Dano ma bipoto i kom got man tur ŋidde woko matitino; ento ka got man opoto i kom dano mo, ci nyoto woko.] 45Ka ajwagi madito pa Lubaŋa ki Luparicayo guwinyo carolokke, ci guniaŋ ni onoŋo kara Yecu tye ka lok i komgi. 46Gutemo make, ento gulworo lwak, pien lwak onoŋo ŋeyo ni en lanebi.
kin_Latn ita_Latn kac_Latn luo_Latn quy_Latn lug_Latn quy_Latn taq_Latn luo_Latn luo_Latn luo_Latn pol_Latn luo_Latn dik_Latn war_Latn kac_Latn quy_Latn luo_Latn kea_Latn mri_Latn dik_Latn bam_Latn luo_Latn hat_Latn cjk_Latn luo_Latn fao_Latn luo_Latn hat_Latn cjk_Latn luo_Latn luo_Latn luo_Latn luo_Latn luo_Latn luo_Latn luo_Latn